

NACIONALINĖS ŠVIETIMO AGENTŪROS

DIREKTORIUS

**ĮSAKYMAS**

DĖL ŠVIETIMO INFORMACINIŲ TECHNOLOGIJŲ CENTRO DIREKTORIAUS 2013 M. BALANDŽIO 18 D. ĮSAKYMO NR. V1-34 „DĖL KOMPETENCIJŲ KLASIFIKATORIAUS TVIRTINIMO“ PAKEITIMO

2022 m. lapkričio 8 d. Nr. VK-712

Vilnius

Vadovaudamasi Nacionalinės švietimo agentūros nuostatų, patvirtintų 2019 m. liepos 24 d. Lietuvos Respublikos švietimo, mokslo ir sporto ministro įsakymu Nr. V-852 „Dėl Ugdymo plėtotės centro, Specialiosios pedagogikos ir psichologijos centro, Švietimo ir mokslo ministerijos Švietimo aprūpinimo centro, Nacionalinio egzaminų centro, Švietimo informacinių technologijų centro ir Nacionalinės mokyklų vertinimo agentūros reorganizavimo“, 14.5 ir 14.7 papunkčiais,

p a k e i č i u Švietimo informacinių technologijų centro direktoriaus 2013 m. balandžio 18 d. įsakymą Nr. V1-34 „Dėl Kompetencijų klasifikatoriaus tvirtinimo“ ir jį i š d ė s t a u nauja redakcija:

**„NACIONALINĖS ŠVIETIMO AGENTŪROS DIREKTORIUS**

**ĮSAKYMAS**

**DĖL UGDYMO BENDRŲJŲ PROGRAMŲ KOMPETENCIJŲ KLASIFIKATORIAUS PATVIRTINIMO**

Vadovaudamasi Lietuvos Respublikos valstybės informacinių išteklių valdymo įstatymo 15 straipsnio 8 dalimi ir Švietimo ir mokslo srities registrams ir informacinėms sistemoms būdingų klasifikatorių kūrimo, tvarkymo ir naudojimo taisyklių, patvirtintų Lietuvos Respublikos švietimo ir mokslo ministro 2014 m. gruodžio 22 d. įsakymu Nr. V-1233 „Dėl Švietimo ir mokslo srities registrams ir informacinėms sistemoms būdingų klasifikatorių kūrimo, tvarkymo ir naudojimo taisyklių patvirtinimo“, 12 punktu:

1. t v i r t i n u Ugdymo bendrųjų programų kompetencijų klasifikatorių (pridedama):

1.1. pakeičiu tvirtinimo žymą ir ją išdėstau taip:

„PATVIRTINTA

Nacionalinės švietimo agentūros direktoriaus

2022 m. lapkričio 8 d. įsakymu Nr. VK-712“;

1.2. pakeičiu klasifikatoriaus aprašą ir jį išdėstau taip:

**UGDYMO BENDRŲJŲ PROGRAMŲ KOMPETENCIJOS**

|  |  |
| --- | --- |
| Klasifikatoriaus pavadinimas lietuvių kalba | Ugdymo bendrųjų programų kompetencijos |
| Klasifikatoriaus pavadinimas anglų kalba | Competences for the development of general programs |
| Klasifikatoriaus abėcėlinė santrumpa | EMOK\_KOMPETENC |
| Klasifikatoriaus paskirtis | Suskirstyti bendrųjų programų ugdymo rezultatus, t. y. nuosekliai įgyjamą dvasinę, intelektinę, fizinę asmens brandą, į ugdymo kompetencijas (pagal ŠMSM 2022-08-24 įsakymo Nr. V-1269 ,,Dėl Priešmokyklinio, pradinio, pagrindinio ir vidurinio ugdymo bendrųjų programų patvirtinimo“ II skyriaus 11 punktą).  Klasifikatorius skirtas projekto ,,Skaitmeninio ugdymo turinio kūrimas ir diegimas“ (projekto Nr. 09.21. ESFA-V-726-03-001) poreikiams. |
| Klasifikatoriaus tipas | Lokalus |
| Klasifikatorių kuriančios institucijos pavadinimas | Nacionalinė švietimo agentūra |

1.3. klasifikatoriaus reikšmes išdėstau taip:

|  |  |  |  |
| --- | --- | --- | --- |
| Eil. Nr. | Kodas | Pavadinimas | Aprašymas |
| 1. | 110 | Mokėjimo mokytis kompetencija | Išugdyti atsakingą už savo mokymąsi, gebantį pasirinkti mokymosi strategijas ir būdus, numatyti tikslus ir jų siekti, įgijusį svarbiausius mokymosi gebėjimus ir pasirengusį tobulinti savo mokymąsi asmenį (**galioja iki 2024-08-31**. Ši kompetencija tampa 130 – Pažinimo kompetencijos – dalimi). |
| 2. | 120 | Komunikavimo kompetencija | Gebėjimas kurti, perduoti ir suprasti žinias (faktus, požiūrius ar asmenines nuostatas), etiškai naudotis verbalinėmis ir neverbalinėmis komunikavimo priemonėmis ir technologijomis. |
| 3. | 130 | Pažinimo kompetencija | Motyvacija ir gebėjimas pažinti save ir pasaulį, įgyjami suvokiant (perimant) žmonijos kultūrinę patirtį. Ši kompetencija apima dalyko žinias ir gebėjimus, kritinio mąstymo, problemų sprendimo, mokėjimo mokytis gebėjimus. |
| 4. | 140 | Socialinė pilietinė kompetencija | Išugdyti atsakingą, sąžiningą, aktyvų, demokratinėmis nuostatomis besivadovaujantį, tėvynę mylintį pilietį (**galioja iki 2024-08-31**. Ši kompetencija tampa 141 – Pilietiškumo kompetencijos – dalimi). |
| 5. | 141 | Pilietiškumo kompetencija | Pilietinis tapatumas ir pilietinė galia, grįsta vertybėmis, nuostatomis, žiniomis ir praktinio veikimo gebėjimais, įgalinančiais kartu su kitais atsakingai kurti demokratišką visuomenę, stiprinti Lietuvos valstybingumą . |
| 6. | 150 | Iniciatyvumo ir kūrybingumo kompetencija | Išugdyti nebijantį rizikuoti, atkaklų, vertinantį autentiškumą, gebantį išradingai įgyvendinti idėjas atsakingą kūrėją ir novatorių (**galioja iki 2024-08-31**. Ši kompetencija tampa 151 – Kūrybiškumo kompetencija). |
| 7. | 151 | Kūrybiškumo kompetencija | Sau ir kitiems reikšmingų kūrybinių idėjų, produktų, problemų sprendimų tyrinėjimas, generavimas, kūrimas, vertinimas, išlaikant darnų santykį su savimi ir aplinka. |
| 8. | 160 | Asmeninė kompetencija | Išugdyti pozityviai mąstantį, garbingą, sąžiningą, sunkumus įveikti gebantį, atsakingą savo gyvenimo kūrėją (**galioja iki 2024-08-31**. Ši kompetencija tampa 161 – Socialine, emocine ir sveikos gyvensenos kompetencija). |
| 9. | 161 | Socialinė, emocinė ir sveikos gyvensenos kompetencija | Asmens savimonė ir savitvarda, socialinis sąmoningumas, tarpusavio santykių kūrimo gebėjimai, atsakingas sprendimų priėmimas ir asmens rūpinimasis fizine ir psichine sveikata. |
| 10. | 170 | Kultūrinė kompetencija | Kultūrinė savimonė, grįsta žiniomis, aktyvia kultūrine raiška ir kultūriniu sąmoningumu. |
| 11. | 181 | Skaitmeninė kompetencija | Motyvacija ir gebėjimas naudotis skaitmeninėmis technologijomis užduotims atlikti, mokytis, problemoms spręsti, dirbti, bendrauti ir bendradarbiauti, valdyti informaciją, efektyviai, tinkamai, saugiai, kritiškai, savarankiškai ir etiškai kurti ir dalytis skaitmeniniu turiniu. |

Kodo struktūra: kodo antras skaitmuo nurodo kompetencijų eilės numerį; siejamas su kompetencijų sandais ir kompetencijų sandų raiška.

\_\_\_\_\_\_\_\_\_\_\_\_\_\_\_\_\_\_\_

Direktorė Rūta Krasauskienė